Politiet søger vidner efter groft overfald foran fastfood-restaurant.

Politiet leder efter vidner, efter at en 14-årig dreng fredag aften blev overfaldet ved en Burger King-restaurant på Park Allé i Aarhus Midtby.

Ifølge Østjyllands Politi blev den 14-årige på åben gade helt umotiveret slået flere gange af en anden dreng, som han ikke kendte på forhånd.

Mens den 14-årige blev slået, filmede en af gerningsmandens kammerater overfaldet med sin telefon.

Den voldsomme episode fandt sted kl. 18 umiddelbart ved siden af Burger King-restauranten. Ifølge politiets vagtchef er det formentlig en gammel konflikt, der er årsag til, at den 14-årige blev overfaldet.

- Konflikten ligger noget tilbage i tiden og vedrører ikke direkte den person, der overfaldt den 14-årige, siger vagtchef Klaus Møller til TV 2 | ØSTJYLLAND.

Den 14-årige kom ikke alvorligt til skade i forbindelse med overfaldet.

Drengen, der stod bag overfaldet, er 14 til 15 år gammel og har et mellemøstligt udseende. Han er cirka 175 cm høj, har sort hår og var iført en mørk jakke.

Politiet har endnu ikke pågrebet gerningsmanden.

- Vi finder ham formentlig, men vi vil meget gerne høre fra vidner, der har set noget. Det er jo et befærdet sted i byen, så der burde være nogen, der kan hjælpe os, siger vagtchef Klaus Møller.

Har du oplysninger i sagen, kan du kontakte Østjyllands Politi på tlf. 114.